**СТАНОВИЩЕ**

от доц. д-р Валери Колев

относно дисертационния труд на докторанта Ангел Калинов Златков на тема: „Българските дипломатически представителства в Османската империя 1896 – 1902)”

Представеният дисертационен труд е успешен опит за цялостно представяне на създаването, развитието и дейността на системата от дипломатически и консулски представителства на Българското княжество на територията на сюзеренната му Османска империя в последното десетилетие на ХІХ и първите години на ХХ век.

Той е изграден на основата на богат изворов материал – 10 фонда от ЦДА, включващи както архива на ресорното МВРИ и на българските търговски агентства и консулства в европейските вилаети на империята, така и лични фондове на основните действащи лица в тях, а и на български обществени организации, тясно свързани с тяхната дейност като Варховния Македоно-одренски комитет в София, съхраняван в БИА при НБКМ. Широко са използвани и материали от документални сборници за епохата (повече от 20 публикации (на български и сръбски), дневници и спомени на участници в събитията. Важно градиво е и българската преса от тези години – общо 6 вестника.

Тази значителна изворова база, както и цялостното познаване на специализираната българска историческа литература, са позволили на автора да направи подробна и изчерпателна реконструкция по темата, която е основата на убедителен истрически анализ и като аргумантация, и чрез факти и процеси, и като логическа конструкция. Докато първата глава, посветена на българо-османските отношения, е изградена главно върху съществуващите исторически изследвания, следващите две са изцяло оригинални и показват функциите на българските дипломатически представителства в контекста на въпроса за национално обединение и специфични за отделните търговски агентства проблеми и задачи. Тук е и основният принас на докторанта по разработваната тематика.

В заключение искам да подчертая, че представената на вниманието ни тема покрива обичайните изисквания за образователната и научна степен „доктор” и затова призовавам уважаемите членове на научното жури да я присъдят на Ангел Калинов Златков.

София, 26 март 2021 г. доц д-р Валери Колев